  Анжелика Тихонова корреспондент Удмуртиысь 52 ӵектосъёс Азьмуртлэн грантъёсъя фондысьтыз оглом 55 миллион 913 сюрс 971 манет 50 коньы коньдон утӥзы. 2021-тӥ арын нырысетӥ конкурслы йылпумъянъёсты вожвылъяськонлэн нимлыко сайтаз поттӥзы. 52 ӵектосъёс пӧлысь укмысэз йӧслыкен герӟаськемын. Соос оглом 8 миллион манетлэсь трос коньдон утӥзы Соос пӧлын: «Вуоно иворчи – Будущий журналист» ӵектос (Ижкар); «Финно-угорская танцевальная лаборатория «Мост – транзит традиций» ӵектос (Ижкар); «Бодьинский позумент» ӵектос (Якшур-Бӧдья ёрос); «Этнокультурный центр «Губи Тур» ӵектос (Яр ёрос); «Симулятор средневековья «Донды вакыт» ӵектос (Глаз ёрос); «Этнографическая площадка «В контакте с историей» ӵектос (Вотка ёрос); «Этно-уробо» ӵектос (Сьӧлта ёрос); «Пукрол гуръёс» межрегиональный фестиваль народного творчества и православной культуры» ӵектос (Алнаш ёрос); «Русский дом» ӵектос (Сарапул ёрос). «Вуоно иворчи» ӵектосэз гожтӥсьёс 8-11 классъёсын дышетскись удмурт пиналъёс понна теле- но радиожурналистикая курс дасязы. Отчы пыриськись пиналъёс теле- но радиожурналистлэн ужезлэн пуштросэныз тодматскозы, лекциос кылзозы, асьсэды журналистлэн ужаз эскерозы. Курсъёсты потэм дышетскисьёслы сертификатъёс сётозы, кудъёссэ Удмурт кун университетысь Удмурт кылосбуръя, финно-угороведениея но журналистикая институтэ «Журналистика» ӧре пырыку лыдэ басьтозы.  «Финно-угорская танцевальная лаборатория «Мост – транзит традиций» ӵектос финн-угор но самоди калыкъёслэсь лулчеберетсэс калык эктон пыр утён но азинтон понна малпамын. Со улсын дышетонъя, эскеронъя, егитъёсты уже кысконъя ужрадъёс ортчозы. Пыриськисьёс Удмуртиысь, Карелиысь, Ямало-Ненецкой автоном округысь но Россиысь мукет улосвылъёсысь но мукет кунъёсысь егитъёслэн эктонъя валтӥсь коллективъёсынызы тодматскозы. Ӵектос улсын 20 котыр ужрадъёс ортчозы. Валтӥсез соос пӧлысь - егитъёслы эктонъя калыккуспо шулдыръяськон, отчы 100 финн-угор эктӥсьёс пыриськозы. Пусъём, «Мост – транзит традиций» ӵектос «Международный танцевальный лагерь для детей и молодежи финно-угорского мира» ӵектослэн азинтонэз луэ, со 2018-тӥ арын Азьмуртлэн грантъёсъя фондысьтыз коньдон басьтӥз ни вал. «Бодьинский позумент» ӵектос улсын позумент амалэн удмурт пужыятскон сярысь эскеронъёс ортчытозы. Бӧрысь, киуж амалэз утён но азинтон понна, лулчеберет удысын 30 ужасьёсты солы дышетозы. Со понна «Бодьинский позумент» мастерской-студия усьтозы. Тодэ вайытом, 2020-тӥ арын Азьмуртлэн грантъёсъя фондысьтыз коньдон утон понна нырысетӥ вожвылъяськонын Удмуртиысь 44 ӵектосъёс 35 миллион манетлэсь трос уксё утӥзы вал. Нош кыкетӥ вожвылъяськоназ 58 ӵектосъёсты пусйизы. Соос оглом 56 миллион манетлэсь трос коньдон басьтӥзы.  Тегъёс: Мерлык Ижкар Удмуртия Россия удмуртъёс коньдон Азьмуртлэнгрантъёсъяфондэз грантъёс  